“شعر وارلیغین ائوی دیر” کیتابینا بیر قیسا باخیش
ایواز طاها نین “شعر وارلیغین ائویدیر” آدیندا یئنی کیتابی آذربایجان دوشونورلری ایچینده چوخ ماراقلا قارشیلانیبدیر. بو ۱۸۴ صفحهلی رقعی کیتاب، چاغداش گونئی آذربایجاندا چیخان ان گوجلو فلسفی کیتابلاردان ساییلابیلر. “شعر وارلیغین ائویدیر” ۲۰۰۶ جی ایلده خزر اونیورسیتئتی یاییم ائوی طرفیندن یاییملانیب و آذربایجانین گنج فیلوسوفو ایواز طاهانین شعر فلسفهسی و ائستئتیکی قونولاریندا وئردیییی اون موصاحیبهسینی احتیوا ائدیر. “دونیانی بیر آرایا گتیرن شاعیردیر”، “سؤزجوک اولمایان یئرده هئچنه یوخدور”، “شعر جاوابسیز سورغودور”، “شعر، شعارچیلیق و ایدئولوگییا”، “شعر آراجمیدیر، آماجمیدیر؟”، آتلار، تانکلار و سالخیم سؤیود”، “داغداش رئالیزمی، رومانتیزم، سانتیمانتالیزم، گلهنک، کلمدولماسی و گوج قورولوشلاری”، “شعریمیز، قادین شاعیرلریمیز و فئمئنیزم”، “شعر و دوشونجه: هولدئرلین، والئری، افلاتون و هایدگر” و “چایخانا مدنیتی” طاهانین یئنی کیتابیندا گلن اون دانیشیغیدیر.
۲- بو کیتاب ایواز طاهانین سون اون ایلده آذربایجان درگیلر ایله آپاردیغی بعضی دانیشیقلار و دارتیشمالارین ائدیت اولونموش و یئنیدن یازیلمیش وئرژئنیدیر. دونیا ادبیاتی، اولدوز، آلاتوران، صنعت، یارپاق، یئنی آذربایجان، ادبیات و منیم عائلهم بو درگیلردن بعضیسیدیر. کیتابین اؤن سؤزونده اوخویوروق:” اوخویاجاغینیز بو متن، یالنیز کاغیذا کؤچورولموش موصاحیبهلر و دانیشیقلار دئییل، دارتیشمالار توپلوسودور. اونون ایلکین قیغیلجیملاری باکیدا چیخان دونیا ادبیاتی درگیسینده بئینیمه سیچرادی. درگینین باش یازاری، سلیم بابوللا اوغلونون منه وئردییی سورغولارین ایچینده بیر نئچه اؤنملی مسئله ایرهلی سورولموشدو” ادبیات حاققیندا چوخلو تعریفلر وار. کیمی اونو یاشاییش طرزی، کیمی مشغوللوق سانیر. اخلاق- ائتیک بوجاقدان ادبیاتا یاناشانلاردا وار. ائستئتیک گؤروشلری قاباریق توتانلاردا وار. سیز نئجه دوشونورسونوز؟”
۳- ایواز طاها بو کیتابدا چالیشیب مدرن فلسفه و دوشونجهدن سیچرایان آنلاملارین ایشیغیندا شعری، گئنل اولاراق و چاغداش آذربایجان شعرینی، اؤزل اولاراق آچیقلاسین. بو آنلاملار گوزهللیک فلسفهسی، اگزیستانسیالیسم، قورولوشچولوق structuralismدئکونستروکسییا، فئمینیزم، پستمدرنیسم و گلهنکچیلیک آخیملاریندان و نیچه، هایدگر، سیمون دوبوار، میشل فوکو، پول ریکور، شووان، بودلر، هولدئرلین، ووردز وورث و مایاکوفسکی کیمی فیلسوف، یازار و شاعیرلردن قایناقلانیر. آذربایجانین گنج دوشونری اؤز دانیشیقلاریندا ادبیات و اؤزهلیکله شعرین نه اولدوغو، آذربایجان تورکجهسینده شعر و فلسفه قابیلییتی و ادبیات ایله ایدئولوگییانین ایلگیسی کیمی قونولاری اؤز زنگین دوشونجهسی و تایسیز آچیسیندان آراشدیریب.
۴- بو کیتابین بیر باشقا اؤزهللییی اونون گوجلو دیلیدیر. آذربایجان تورکجهسینده اوزمان اولان بعضی یولداشلار بو کیتابین دیلینی آذربایجان تورکجهسینده، او تایلی بو تایلی، ان گوجلو اؤرنکلردن دهیرلیندیریرلر. بو سؤزو قبول ائتمک اوچون کیتابین بیر-ایکی صفحهسینی اوخوماق یئتر. من چوخ سوینیرم کی طاهانین قلم ایله تورکجهنین گؤزهللیک و گوجونو کشف ائتدیم.
ـــــــــــــــــــــــــــــــــــــــــــــــــــــــــــــــ
۱- بو عنوانی اؤجهشیم وبلاگیندان آلمیشام.www.oceshim.blogfa.com
azb_Arab azb_Arab azb_Arab azb_Arab azb_Arab snd_Arab azb_Arab